钦定古今图书集成/理学汇编/学行典/第181卷 > 庾衮
## 钦定古今图书集成/理学汇编/学行典/第181卷 > 庾衮

按《晋书孝友传》：“庾衮，字叔褒，明穆皇后伯父也。少履
勤俭，笃学好问，事亲以孝称。咸宁中，大疫，二兄俱亡，
次兄毗复殆，疠气方炽，父母诸弟皆出次于外，衮独
留不去。诸父兄强之，乃曰：‘衮性不畏病’。遂亲自扶侍，
昼夜不眠，其闲复抚柩哀临不辍。如此十有馀旬，疫
势既歇，家人乃反。毗病得差，衮亦无恙。父老咸曰：异
哉！此子守人所不能守，行人所不能行。岁寒，然后知
松柏之后凋，始疑疫疠之不相染也。”初，衮诸父并贵
盛，惟父独守贫约。衮躬亲稼穑，以给供养，而执事勤
恪，与弟子树篱，跪以授条。或曰：“今在隐屏，先生何恭
之过？”衮曰：“幽显易操，非君子之志也。”父亡，作《筥卖》以
养母。母见其勤，曰：“我无所食。”对曰：“母食不甘，衮将何
居？”母感而安之。衮前妻荀氏，继室乐氏，皆官族富室，
及适衮，俱弃华丽，散资财，与衮共安贫苦，相敬如宾。
母终，服丧，居于墓侧。岁大饥，藜羹不糁，门人欲进其
饭者，而衮每曰“已食”，莫敢为设。及麦熟，获者已毕，而
采者尚多，衮乃引其群子以退，曰：“待其闲。及其捃也，
不曲行，不旁掇，跪而”把之，则亦大获。又与邑人入山
拾橡，分夷险，序长幼，推易居难，礼无违者。或有斩其
墓柏，莫知其谁，乃召邻人集于墓而自责焉。因叩头
泣涕，谢祖祢曰：“德之不修，不能庇先人之树，衮之罪
也。”父老咸亦为之垂泣。自后人莫之犯。抚诸孤以慈，
奉诸寡以仁，事加于厚，而教之义方，使长者体其行，
幼者忘其孤。孤甥郭秀比诸子侄衣食，而每先之。孤
兄女曰芳，将嫁，美服既具，衮乃刈荆苕为箕帚，召诸
子集之于堂，男女以班命芳曰：“芳乎，汝少孤，汝逸汝
豫，不汝疵瑕。今汝适人，将事舅姑，洒埽庭内，妇之道
也。故赐汝此。匪器之为美，欲温恭朝夕，虽休勿休也。”
而以旧宅与其兄子赓翕。及翕卒，衮哀其早孤，痛其
成人而未娶，乃抚柩长号，衮感行路，闻者莫不垂涕。
初，衮父诫衮以酒，每醉，辄自责曰：“余废先父之诫，其
何以训人！”乃于父墓前自杖三十。邻人褚德逸者，善
事其亲，老而不倦，衮每拜之。尝与诸兄过邑人陈准
兄弟，诸兄友之，皆拜其母，衮独不拜。准弟徽曰：“子不
拜吾亲何？”衮曰：“未知所以拜也。夫拜人之亲者，将自同于人之子也。其义至重，衮敢轻之乎？”遂不拜。准。徽
叹曰：“古有亮直之士，君近之矣。君若当朝，则社稷之
臣欤；君若握兵，临大节，孰能夺之？方今征聘，君实宜
之。”于是乡党荐之，州郡交命。察孝廉，举秀才，清白异
行，皆不降志，世遂号之为异行。元康末，颍川太守，召
为功曹。衮服造役之衣，杖锸荷斧，不俟驾而行，曰：“请
受下夫之役。”太守饰车而迎，衮逡巡辞退，请徒行入
郡。将命者遂逼扶升车，纳于功曹舍。既而衮自取己
车而寝处焉，形虽恭而神有不可动之色。太守知其
不屈，乃叹曰：“非常士也，吾何以降之？”厚为之礼而遣
焉。齐王冏之唱义也，张弘等肆掠于阳翟，衮乃率其
同族及庶姓保于禹山。是时，百姓安宁，未知战守之
事。衮曰：“孔子云：‘不教而战，是谓弃之’。”乃集诸群士而
谋曰：“‘二三君子相与处于险，将以安保亲尊，全妻孥
也。古人有言：千人聚而不以一人为主，不散则乱矣’。
将若之何？”众曰：“善。今日之主，非君而谁？”衮默然。有闲，
乃言曰：“古人急病让夷，不敢逃”难。然人之立主，贵从
其命也。乃誓之曰：“无恃险，无怙乱，无暴邻，无抽屋，无
樵采，人所植。无谋非德，无犯非义，戮力一心，同恤危
难。”众咸从之。于是峻险厄，杜蹊径，修壁坞，树藩障，考
功庸，计丈尺，均劳逸，通有无，缮完器备，量力任能，物
应其宜，使邑推其长，里推其贤，而身率之。分数既明，
号令不二，上下有礼，少长有仪，将顺其美，匡救其恶。
及贼至，衮乃勒部曲，整行伍，皆持满而勿发。贼挑战，
晏然不动，且辞焉。贼服其慎而畏其整，是以皆退。如
是者三。时人语曰：“所谓临事而惧，好谋而成者，其庾
异行乎！”及冏归于京师，逾年不朝。衮曰：“晋室卑矣，寇
难方兴。”乃携其妻子适林虑山，事其新乡如其故乡。
言忠信，行笃敬。比及期年，而林虑之人归之，咸曰庾
贤。及石勒攻林虑，父老谋曰：“此有大头山，九州之绝
险也。上有古人遗迹，可共保之。”惠帝迁于长安，衮乃
相与登于大头山而田于其下。年谷未熟，食木实，饵
石蕊，同保安之，有终焉之志。及将收获，命子怞与之
下山，中涂目眩瞀，坠崖而卒。同保赴哭曰：“天乎！独不
可舍我贤乎！”时人伤之曰：“庾贤绝尘避地，超然远迹，
固穷安陋木，食山栖，不与世同荣，不与人争利，不免
遭命，悲夫！”衮学通《诗》《书》，非法不言，非道不行。尊事耆
老，惠训蒙幼。临人之丧必尽哀，会人之葬必躬筑，劳
则先之，逸则后之，言必行之，行必安之。是以宗族乡
党，莫不崇仰，门人感慕，为之树碑焉。有四子：怞、蔑、泽。
捃在泽生，故名泽因捃生，故曰捃。蔑后南渡江，中兴
初为侍中。蔑生愿，安成太守。